সভাপতি পদে ফেরার কথা বিবেচনা করতে রাজি রাহুল

নয়াদিল্লি: রাহুল গান্ধীই আবার কংগ্রেস সভাপতি পদে ফিরে আসুক৷ চাইছিলেন দলের নেতাদের অনেকেই৷ তাঁদের ‘চাপে’ এবার কিছুটা হলেও মন গলেছে রাহুলের৷ সূত্রের খবর, শনিবার কংগ্রেসের কার্যকরী কমিটির বৈঠকে তিনি জানিয়েছেন, সভাপতি পদে ফেরার কথা তিনি বিবেচনা করে দেখবেন৷

আরও পড়ুন: ‘কোনও অনুশোচনা নেই’, হাত-পা কেটে দলিত যুবক খুনে অভিযুক্তের পুলিশ হেফাজত

১৯ বছর কংগ্রেস সভানেত্রী থাকার পর ২০১৭ সালে দল পরিচালনার ব্যাটন রাহুলের হাতে তুলে দিয়েছিলেন সোনিয়া গান্ধী৷ কিন্তু উনিশের লোকসভা ভোটে মুখ থুবড়ে পরার পর কংগ্রেস সভাপতির পদ থেকে ইস্তফা দেন রাহুল৷ তার পর থেকে এখনও পর্যন্ত দলে কোনও স্থায়ী সভাপতি নেই৷ অন্তর্বর্তী সভানেত্রী হয়ে কাজ সামলে যাচ্ছেন সোনিয়া গান্ধী৷ কিন্তু শারীরিক অসুস্থতার কারণে তিনি আগের মত দলের কাজ সামলে উঠতে পারছেন না৷ চিকিৎসার জন্য মাঝে মধ্যেই বিদেশ যেতে হচ্ছে৷ এতে কংগ্রেসের অন্দরে গভীর নেতৃত্ব সঙ্কট তৈরি হয়েছে৷

নেতৃত্ব সঙ্কটে ভুগতে থাকা কংগ্রেসের বিড়াম্বনার কারণ হয়ে দাঁড়ায় ‘জি-২৩’ গোষ্ঠীর নেতারা৷ স্থায়ী সভাপতি চেয়ে এবং সংগঠনে আমূল পরিবর্তনের দাবিতে সোচ্চার হন ২৩ জন নেতা৷ যাঁদের বলা হয় জি-২৩ গোষ্ঠী৷ এসবের মধ্যে বহুবার কংগ্রেস সভাপতি পদে রাহুলকে ফেরানোর দাবি জানিয়ে চলেছেন গান্ধী পরিবার ঘনিষ্ঠ নেতারা৷ কিন্তু প্রতিবারই তিনি অনড় মনোভাব দেখান৷ জানিয়ে দেন, সভাপতি পদে আর ফিরবেন না৷

আরও পড়ুন: গ্রহাণুর খোঁজ নিতে ভূপৃষ্ঠ ছাড়ল নাসার লুসি

তবে এবার প্রস্তাবটি ভেবে দেখার সিদ্ধান্ত নিয়েছেন রাহুল৷ সূত্রের খবর, এদিন কার্যকরী সমিতির বৈঠকে পঞ্জাব, রাজস্থান, ছত্তীসগড়ের মুখ্যমন্ত্রীরা সভাপতি পদে ফিরে আসার জন্য রাহুলকে বোঝানোর চেষ্টা করেন৷ তাতে গলা মেলান প্রাক্তন প্রতিরক্ষামন্ত্রী এ কে অ্যান্টনি৷ সকলেই অনুরোধ করেন, সভাপতি পদে ফিরে এসে দলকে নেতৃত্ব দিক রাহুল৷ পঞ্জাবের মুখ্যমন্ত্রী চরণজিৎ সিং ছান্নি প্রায় জোরাজুরি শুরু করেন৷ তখন রাহুল উত্তর দেন, ‘আমি ভেবে দেখব৷’